בס"ד

**נושא ד' – שבת**

מבוא:

השבת ניתנה לעם ישראל במתנה כדי להזכיר להם שהקב"ה הוא בורא העולם והוא משגיח על עם ישראל כפי שהיה ביציאת מצרים. לשבת יש חשיבות עליונה ושמירת השבת מקושרת במדרשים לגאולת ישראל. קשה להקפיד על הלכות שבת שהן מרובות והפסוקים המלמדים על הלכות אלה קצרים ונכתבו בדרך רמז ודרש. דווקא משום כך ישנה חובה מיוחדת לעסוק בהלכות השבת.

הערה (שמשום מה כתובה בספר בקיצור ורק בעמוד 65): כשכתוב במשניות בנושא שבת 'חייב' הכוונה שיש במלאכה איסור דאורייתא שחייבים עליו במזיד סקילה (אם יש עדים וכו') או כרת (אם אין), ובשוגג קרבן חטאת. כשכתוב 'פטור' הכוונה (בדרך כלל) שאין איסור דאורייתא, אבל יש איסור דרבנן (וחכמים יכולים לתת מלקות למי שלא מקשיב לפסיקתם). כשכתוב 'מותר' הכוונה שמותר לכתחילה לעשות את הפעולה ואין בה שום איסור.

**שבת, פרק א', משנה ה'**

**בית שמאי אומרים: אין שורין** (משרים במים כדי לרכך) **דיו** (חומרים שמכינים מהם דיו לכתיבה) **וסממנים** (חומרים שמכינים מהם צבע) **וכרשינים** (מאכל בהמה) **אלא כדי שישורו מבעוד יום** (מותר להכניס אותם למים ביום שישי רק אם עוד לפני כניסת השבת הם כבר יהיו רכים) **ובית הלל מתירין** (להכניס אותם למים ביום שישי אפילו אם בכניסת השבת הם עדיין לא רכים ורק בשבת הם יתרככו):

לדעת בית שמאי חובה על האדם שגם כליו ישבתו ממלאכה ('שביתת כלים'), ולכן אסור שמלאכה תיעשה בכוונה בשבת אפילו אם רק כלי האדם עובדים ואילו האדם גמר את עבודתו לפני שבת. לדעת בית הלל אין חובה שכלי האדם ישבתו ולכן אפשר שכלי האדם ימשיכו לעבוד (לרכך במקרה שלנו) אפילו במהלך השבת.

גם בית הלל מודים שבמקרים קיצוניים שיש חשש גדול שהאדם יתערב בפעולת הכלים הדבר אסור. לדוגמא: אסור להשהות בשר על האש מחשש שהאדם יתעסק בבישול.

מאידך, גם בית שמאי מודים שבמקרים קיצוניים שבהם פעולת הכלים היא ארוכה מאוד והחשש למעורבות האדם הוא קטן מותר שהכלים יעבדו. לדוגמא: סחיטת הזיתים להוצאת שמן נעשית על ידי מכבש שעומד עליהם הרבה מאוד זמן ולכן מותר שהוא ימשיך לעבוד גם בשבת.

המחלוקת היא במקרי 'ביניים'. בית שמאי מדגישים את החובה לגמור את כל העבודות לפני שבת ('ששת ימים תעבוד ועשית **כל** מלאכתך') ובית הלל מדגישים את ההיתר לעבוד בימי השבוע, בלי הסתייגות מכך שהעבודה תימשך בשבת מאליה ('ששת ימים תעשה מעשיך' – מותר לעבוד בכל ששת ימי המעשה).

**הרמב"ם** פוסק כדעת בית הלל.

**שבת, פרק א', משנה ו'**

**בית שמאי אומרים: אין נותנין** **אונין** (אגודות) **של פשתן לתוך התנור** (כדי שהפשתן ילבין מהחום) **אלא כדי שיהבילו** (יקבלו צבע לבן) **מבעוד יום** (ביום שישי, עוד לפני שבת). **ולא את הצמר ליורה** (סיר שמכיל צבע נוזלי חם) **אלא כדי שיקלוט העין** (שהצבע יספג בצמר עוד לפני שבת). **ובית הלל מתירין. בית שמאי אומרים: אין פורשין מצודות** (מלכודות) **חיה ועופות ודגים אלא כדי שיצודו מבעוד יום** (שיש מספיק זמן ביום שישי כדי שרוב הסיכויים שכבר תיתפס חיה במלכודת לפני שבת) **ובית הלל מתירין:**

נימוקי הדעות השונות הן כפי שהוסבר במשנה הקודמת.

**שבת, פרק א', משנה ז'**

**בית שמאי אומרים: אין מוכרין** (ביום שישי סחורה) **לעובד כוכבים, ואין טוענין עמו** (מעמיסים איתו על החמור) **ואין מגביהין עליו** (את הסחורה על כתפיו) **אלא כדי שיגיע למקום קרוב** (עוד לפני שבת. אם אין מקום שהגוי יכול להגיע אליו לפני שבת הדבר יראה כאילו היהודי רוצה שהגוי יעבוד בשבילו בשבת וייקח את הדברים למקום רחוק גם במהלך השבת או שהיהודי סחר בשבת. אסור ליהודי לשכור גוי שיעבוד עבורו בשבת ולכן אסור גם להגיע למצב של חשד שכזה). **ובית הלל מתירין:**

בית שמאי חוששים שמא יחשבו הרואים שהגוי הוא שליח של היהודי לעבוד עבורו בשבת. בית הלל לא חוששים לכך, אבל גם הם אוסרים לשכור גוי שיעבוד עבור היהודי בשבת במיוחד בצורה מפורסמת וכו'.

מחלוקת זו אינה קשורה למחלוקת לגבי שביתת כלים אלא נושא בפני עצמו.

**שבת, פרק א', משנה ח'**

**בית שמאי אומרים: אין נותנין** (ביום שישי) **עורות** (שהופשטו מחיה שנשחטה) **לעבדן** (גוי שעבודתו לעבד עורות), **ולא** **כלים** (בגדים) **לכובס עובד כוכבים** (גוי שעבודתו לכבס) **אלא כדי שיעשו מבעוד יום** (אם אין זמן ביום שישי למעבד ולכובס לגמור את העבודה). **ובכולן בית הלל מתירין** (לתת לגוי) **עם השמש** (אפילו רגע לפני שהשמש שוקעת ושבת נכנסת):

נימוקי המחלוקת הם כפי שהוזכר במשנה הקודמת.

**שבת, פרק ב', משנה ה':**

**המכבה את הנר מפני שהוא מתירא** (מפחד) **מפני עובדי כוכבים** (גויים שמסיבות דת לא מרשים בימים מסוימים להדליק נרות בבתים פרטיים אלא רק בכנסיות שלהם, או) **מפני לסטים** (שודדים שעלולים לראות אותו, או) **מפני רוח רעה** (חולי פסיכולוגי שגורם שהאדם לא רגוע כשיש לו אור והוא צריך חושך) **ואם בשביל החולה שיישן** (בלי שהאור יפריע לו) **פטור** (כי אלו מצבים של פיקוח נפש שדוחה שבת, ולכן לא רק פטור אלא אפילו מותר לכתחילה לעשות זאת). **כחס** (אם הוא מכבה כי הוא חס, שומר) **על הנר** (הכלי שמכיל את השמן והפתילה והשימוש בו גורם שיתכלה, או) **כחס על השמן** (שלא ייגמר, או) **כחס על הפתילה** (ששואבת את השמן ובוערת, ולאט לאט גם כי מתכלה) **חייב** (מפני שהוא מכבה. מלאכה כזו, שנעשית לא מאותה סיבה כמו במקדש, מוגדרת מלאכה שאינה צריכה לגופה. התנא הראשון, רבי יהודה, סובר שגם על מלאכה שאינה צריכה לגופה יש איסור דאורייתא). **ורבי יוסי פוטר בכולן** (בכל המקרים הנ"ל) **חוץ מן הפתילה** (מי שמכבה לצורך שמירת הפתילה) **מפני שהוא עושה** (הופך את הפתילה ל) **פחם**: (לדעת רבי יוסי על מלאכה שאינה צריכה לגופה אין איסור דאורייתא, ולכן רק מי שמכבה אש לצורך ייצור פחם חייב כי מתוך כל המקרים הנ"ל רק זו מלאכה שצריכה לגופה).

רש"י: הסיבה של התנאים שפוטרים במלאכה שאינה צריכה לגופה היא שזו לא 'מלאכת מחשבת' שאסורה מדאורייתא. מכיוון שהוא לא באמת צריך את המלאכה, אלא תוצר אחר שלה, זה לא נחשב שתשומת ליבו ורצונו היו למלאכה האסורה.

**שבת, פרק ז', משנה ב':**

**אבות מלאכות** (רשימת המלאכות שהיו במשכן ושנאסרו בשבת הן והמלאכות הדומות להן מכילה) **ארבעים חסר אחת** (39 מלאכות):

**הזורע, והחורש, והקוצר, והמעמר** (מעמיד ערמות של אלומות תבואה קצורות זו על זו), **הדש** (מפריד את גרגרי התבואה מהקנה), **והזורה** (זורק את כל הערימה ברוח כך שהקש עף ברוח ורק האבנים, העפר וגרגרי התבואה שהם כבדים נופלים בחזרה), **הבורר** (את גרגרי התבואה מתוך העפר והאבנים), **הטוחן**, **והמרקד** (מנפה), **והלש**, **והאופה** (עד כאן רשימת המלאכות שקשורות להכנת לחם).

**הגוזז את הצמר** (מהכבשה), **המלבנו** (מכבס אותו), **והמנפצו** (חובט בו ומסרק אותו), **והצובעו**, **והטווה** (ממנו חוטים), **והמיסך** (מותח את חוטי השתי על כלי האריגה) **והעושה שתי בתי נירין** (מכין במתקן האריגה את הלולאות שלתוכן מכניסים את חוטי השתי), **והאורג שני חוטין** (מכניס את חוטי הערב בין חוטי השתי), **והפוצע ב' חוטין** (מסיר את חוטי השתי והערב זה מזה), **הקושר, והמתיר** (את הקשר), **והתופר שתי תפירות, הקורע על מנת לתפור שתי תפירות** (שיצאו לא טוב וצריך לתקן אותן). (עד כאן רשימת המלאכות הקשורות להכנת בגדים).

**הצד צבי, השוחטו, והמפשיטו** (מפריד בין העור והבשר), **המולחו** (מולח את העור) **והמעבד את עורו** (בסיד וכו', כדי שלא יירקב ולא יתקשה מדי), **והמוחקו** (מוריד את השערות מהעור והופכו לחלק), **והמחתכו** (לרצועות שנוחות לשימוש כגון כתיבה), **הכותב שתי אותיות, והמוחק על מנת לכתוב שתי אותיות.** (עד כאן המלאכות הקשורות לכתיבה).

**הבונה, והסותר** (הורס משהו בנוי על מנת לבנות טוב יותר), **המכבה** (אש), **והמבעיר**, **המכה בפטיש** (על כלי כדי לגמור את הכנת הכלי), **המוציא מרשות לרשות** (כגון מרשות הרבים לרשות היחיד. מלאכה זו הייתה במשכן כאשר פרקו אותו ברשות הרבים והעמיסו אותו על העגלות שהן רשות היחיד). **הרי אלו אבות מלאכות ארבעים חסר אחת:**

**שבת, פרק יב', משנה א':**

**הבונה** (המלאכה שאסורה בשבת) **כמה יבנה ויהא חייב** (מהו השיעור המיניאמלי שעליו חייבים בשבת)? **הבונה כל שהוא** (כגון הסותם חור קטן בקיר). **והמסתת** (מרבע את האבן ומחליק אותה) **והמכה בפטיש** (רש"י: לאחר שהאבן כבר כמעט חצובה לגמרי מההר נותנים עליה מכה אחרונה בפטיש והיא נופלת ומוכנה לעבודה, וכן המכה האחרונה עם הפטיש על הסדן שעושים בסוף העבודה כדי שהפטיש יהיה מוכן לעבודה הבאה. רבנו ניסים ורבנו חננאל: מכה על הכלי ליישר בליטה, או על אבן שבולטת מקיר כדי שתכנס פנימה והקיר יהיה ישר) **ובמעצד** (גרזן שבו גומר לכרות עץ וכו'). **הקודח** (חור, בכל אלו אפילו מי שעושה) **כל שהוא חייב. זה הכלל כל העושה מלאכה ומלאכתו מתקיימת בשבת** (בעלת ערך כפי שעשה אותה, אפילו אם אחרי שבת ימשיך לעשות, בכל זאת) **חייב. רבן שמעון בן גמליאל אומר אף המכה בקורנס** (פטיש כבד שמיועד לרידוד מתכת) **על הסדן** (המשטח שעליו מרדדים) **בשעת מלאכה** (כדי לשמור על קצב עבודה וכן לשמור שהקורנס יישאר חלק ולא יקרע את המתכת) **חייב מפני שהוא כמתקן מלאכה** (למרות שבאותו רגע אינו מרדד, זהו חלק מהתהליך של הרידוד):

**שבת, פרק יב', משנה ב':**

**החורש** (בשבת חייב אפילו בשיעור) **כל שהוא. המנכש** (עשבים רעים מתוך הירקות, וזה סוג של חורש כי הקרקע טובה יותר, או סוג של זורע, כי עוזר לירקות לגדול), **והמקרסם** (קוצץ ענפים יבשים מהעץ) **והמזרד** (קוצץ ענפים לחים מהעץ כדי לדלל אותם. מקרסם ומזרד הם סוג של חורש כי עכשיו מקום הגידול, העץ, טוב יותר, או סוג של זורע כי זה מסייע בגידול עצמו. בכל אלה אפילו מי שעושה) **כל שהוא חייב.**

**המלקט עצים** (כמות האיסור תלויה במטרה שלשמה הוא מלקט) **אם** (מטרתו) **לתקן** (את הקרקע, שתהיה נוחה, חיובו ב)**כל שהן. אם** (מטרתו) **להיסק** (להבעיר אש, איסורו אם אסף כמות שמספיקה) **כדי לבשל ביצה קלה** (ביצת תרנגולת).

**המלקט עשבים** (כמות האיסור תלויה במטרה לשמה הוא מלקט) **אם** (מטרתו) **לתקן** (את הקרקע, חיובו הוא) **כל שהוא. אם** (מטרתו להאכיל) **לבהמה** (חיובו הוא ) **כמלא פי הגדי** (הכמות שגדי מכניס לפיו בפעם אחת):

**המאירי**:

שאלה: איך יכול להיות שמי שמלקט עשבים להאכלת גדי חייב רק כאשר אסף כמות שמספיקה להאכלה, והרי עוד קודם, ברגע שאסף קצת, הוא כבר יהיה חייב על כך שתקן את הקרקע?

תשובה: אמנם כשהוא ליקט קצת הוא תיקן את הקרקע, אבל מכיוון שהוא לא התכוון לכך אלא להאכלת גדי זה לא נחשב איסור דאורייתא.

שאלה: מה זה משנה אם הוא לא התכוון, הרי זו מציאות של 'פסיק רישיה'? (זהו 'קוד' בעולם ההלכה - אי אפשר להוריד לתרנגול את הראש בלי שהוא ימות, ולכן גם מי שמתכוון להשתמש בראש ולא מעוניין בהריגת התרנגול יהיה חייב על נטילת נשמה. 'פסיק רישיה ולא ימות?', וכי אפשר להוריד ראש בלי להרוג, ברור שלא, ולכן גם אם לא התכוון להרוג יהיה חייב על התוצאה שברור שתקרה. לפי זה גם במקרה שלנו אי אפשר ללקט לגדי בלי שהקרקע תהיה טובה יותר, ולכן יהיה חייב על ליקוט הקרקע למרות שלא התכוון לכך).

תשובה: מדובר כאן שהקרקע לא שלו ולא אכפת לו ממנה, ולכן מלאכת תיקון הקרקע אינה אסורה לו מדאורייתא כל עוד הוא לא מתכוון אליה. ('פסיק רישיה' אסור מהתורה רק כאשר האדם מרוצה גם מהתוצאה שלא אליה התכוון. במקרה שלנו הוא לא מרוצה מכך שהקרקע טובה יותר ולכן הוא פטור מהתורה).

**שבת, פרק יב', משנה ג':**

**הכותב שתי אותיות בימינו** (אם הוא ימני), **בין בשמאלו** (אם רגיל לכתוב גם או רק בשמאל), **בין משם אחד** (את אותה האות פעמיים, כגון גג, שזו אותה אות ויש למילה שכתב משמעות), **בין משני שמות** (שתי אותיות שיוצרות משמעות), **בין משני סממניות** (פירוש א': שני סוגי דיו. פירוש ב': שני סימנים מוסכמים גם אם אינם אותיות) **בכל לשון** (כל סוג כתב של אומה כלשהי) **חייב. אמר רבי יוסי לא חייבו שתי אותיות אלא משום רושם** (שעושה סימן לתאום, ולכן האיסור הוא לא על אותיות בלבד אלא על כל סימן שיש לו משמעות), **שכך** (בסימנים) **היו כותבין על קרשי המשכן** (לפני הפירוק) **לידע איזו בן זוגו** (כשמרכיבים אותו מחדש, ומשם למדנו למלאכות שבת שכל שני סימנים שיש להם הבנה אסורים בכתיבה). **אמר רבי: מצינו** (יש מציאות של) **שם קטן** (שתי אותיות, שהן התחלה של כתיבה מתוך)**משם גדול**. (לדוגמא) **שם** (מתוך) **משמעון, ושמואל, נח** (מתוך) **מנחור, דן** (מתוך) **מדניאל, גד** (מתוך) **מגדיאל** (ולכן מי שתכנן לכתוב את השם הגדול ועצר אחרי שתי אותיות חייב, כי גם למה שהספיק לכתוב יש משמעות).

**שבת, פרק יב', משנה ד':**

**הכותב שתי אותיות בהעלם אחד** (שכחה אחת שהיום שבת) **חייב** (קרבן חטאת על שגגתו. כאשר נזכר בינתיים ואז שכח שוב זו מחלוקת שמוזכרת במקום אחר). **כתב** (בסוגי דיו שונים כגון) **בדיו, בסם, בסיקרא, בקומוס, ובקנקנתום ובכל דבר שהוא רושם,** (כתב) **על שני כותלי זוויות** (שתי פינות בקיר) **ועל שני לוחי פנקס** (שני דפים של פנקס) **והן נהגין זה עם זה** (שהקירות או הדפים קרובים זה לזה רק שרואים את האותיות כרצף אחד) **חייב. הכותב על בשרו** (עם דיו) **חייב. המסרט** (סורט אותיות) **על בשרו** **רבי אליעזר מחייב חטאת ורבי יהושע פוטר** (כי לא רגילים לכתוב כך, והלכה כרבי יהושע):

**שבת, פרק יב', משנה ה':**

**כתב במשקין** (כמו מיץ ענבים או תות שרגילים לעשות מהם משקה), **במי פירות** (אחרים, שלא רגילים לסחוט אותם), **באבק דרכים** (בתוך האבק העביר אצבע וכך כתב, וכן) **באבק הסופרים** (פרורי דיו יבשים), **ובכל דבר שאינו מתקיים** (אלא נמחק מהר יחסית) **פטור**. (כתב) **לאחר ידו** (עם היד הפוכה, או) **ברגלו, בפיו ובמרפקו** (שאחז בהם את העט), **כתב אות אחת** (חדשה) **סמוך לכתב** (ישן), **וכתב** (חדש) **על גבי כתב** (ישן ומטושטש), **נתכוין לכתוב חי"ת וכתב שני זיינין** (כי באמצע כתיבת ה'גג' של האות ח' העט קפץ), (כתב סימן) **אחד בארץ** (על הרצפה) **ואחד בקורה** (בתקרה), **כתב על שני כותלי הבית** (על שני קירות או) **על שני דפי פנקס** (שרחוקים ולכן) **ואין נהגין זה עם זה - פטור** ( בכל מקרה לפי נימוקו; באחיזה משונה של העט פטור כי זו לא דרך כתיבה. במוסיף אות אחת או חוזר על אותיות דהויות זה לא נחשב שכתב דבר שלם חדש ובמקרים האחרונים אין שתי אותיות שנקראות ביחד ברצף). **כתב אות אחת נוטריקון** (עם גרש, לסמן שהיא קיצור של מילה שלימה, כמו ה' או ר') **רבי יהושע בן בתירא מחייב** (כי מובן לאיזו מילה כוונתו) **וחכמים פוטרין** (כי בפועל לא כתב שתי אותיות. הלכה כחכמים):

**הרב מרדכי אליהו**:

כתוב במשנה שכתב שאינו מתקיים אינו אסור מדאורייתא. מה ההגדרה שכתב אינו מתקיים?

לפי **הרמב"ם** הכוונה שהוא נמחק כבר במהלך השבת. לפי **הרשב"א** הכוונה שהוא לא מחזיק זמן נורמאלי, אפילו אם הוא כן מחזיק כמה ימים. למעשה נפסק כפי דעת הרשב"א, כי הכתיבה על קרשי המשכן, שהיא הדוגמא לכתיבה אסורה מהתורה, הייתה ליותר מעשרים וארבע שעות. מסיבה זו כדאי שאנשי צבא או רפואה שנאלצים לכתוב ישתמשו ב'עט חייטים' שנמחק אחרי כמה יממות וכך האיסור שהם עוברים הוא פחות חמור. עדיף שגם בתיבה כזו ישתמשו הימניים ביד שמאל וכו'. כל זאת כאשר הדבר לא גורם לפיקוח נפש.

**שבת, יג', פרק ג':**

**הקורע** (בגד) **בחמתו** (בכעסו, וכך הוא נרגע) **ועל מתו** (מישהו נפטר ומתוך צערו קורע בגד להירגע) **וכל המקלקלין** (מי שעושה מלאכה והיא לא מתקנת אלא מקלקלת) **פטורין** (לדעת התנא במשנתנו מי שקרע בכעסו או על מת שלא צריך לקרוע עליו אמנם נרגע, אבל הרגיל את עצמו לזלזל ב'בל תשחית' ולכן נחשב מקלקל. לפי דעה זו אם מדובר במת משבעת הקרובים שחייבים לקרוע עליהם אז הקריעה נחשבת תיקון כי היא מצווה ולכן גם חייבים עליה אם עשו אותה בשבת ולא חיכו ליום ראשון. **הרמב"ם** פוסק על פי הגמרא שיש תנאים שחולקים על משנתנו וסוברים שגם קריעה כדי להרגע וכו' נחשבת תיקון וחייבים עליה, וכך הלכה. הסיבה שמקלקלים פטורים היא שאין זו 'מלאכת מחשבת', מלאכה חיובית הנעשית בתשומת לב, ובמשכן שממנו לומדים את הגדרות מלאכת שבת כל המלאכות היו 'מלאכת מחשבת'). **והמקלקל** (משהו) **על מנת לתקן** (שכוונתו לעשייה חיובית ולא לקלקול**) שיעורו** (הכמות שעליה הוא חייב היא) **כמתקן** (כל מלאכה לפי הגדרותיה):

**שבת, פרק יג', משנה ה':**

**ר' יהודה אומר: הצד צפור למגדל** (כלוב ציפורים) **ו**(הצד) **צבי לבית חייב. וחכמים אומרים:** (הצד) **צפור למגדל** (כדעת רבי יהודה, אבל) **וצבי לבית** (וגם) **ולחצר ולביברין** כלובי חיות). **רבן שמעון בן גמליאל אומר: לא כל הביברין שוין** (בדינם, אלא) **זה הכלל - מחוסר צידה** (מי שמכניס לכלוב שגם אחרי שהחיה בתוכו עדיין קשה לתפוס אותה והיא נחשבת מחוסרת צידה, שעוד לא גמרו לצוד אותה) **פטור, ושאינו מחוסר צידה** (המכניס לכלוב קטן שבו כבר קל לתפוס את החיה) **חייב:**

**הרמב"ם** מוסיף הגדרה לאיסור ציד שהוא דווקא בחיות שרגילים לצוד אותם לשימוש האדם או לאוכל. הוא מוסיף גם דוגמאות לגבי דגים: דג בספל מים נחשב ניצוד אבל דג בבריכת מים לא נחשב ניצוד ולכן אסור לתפוס אותו בשבת.

**שבת, פרק יג', משנה ו'**

**צבי שנכנס לבית ונעל** (אדם) **אחד בפניו** (את הדרך לצאת) **חייב**. (אם) **נעלו שנים** (את הפתח) **פטורין** (כי שניים שעושים מלאכה פטורים. סיבת הפטור היא לדעת רש"י בגלל שזו צורת עשייה משונה והתורה אוסרת רק עשייה נורמאלית, או, לדעת הריטב"א, בגלל כלל שהתורה קבעה שהאחריות לאיסורים בשבת היא תמיד רק על אדם אחד ולא על שניים). (אם מדובר במנעול כבוד ש) **לא יכול אחד לנעול** (אלא שניים) **ונעלו שניים** (באופן שנורמאלי לעשות) **חייבין, ורבי שמעון פוטר** (כי לדעתו תמיד האיסור הוא רק על אדם אחד):

המקור לכך שעקרונית איסור דאורייתא הוא רק כשאדם אחד עושה את המלאכה הוא מהפסוק 'אם נפש אחת תחטא... בעשותה אחת ממצוות ה' אשר לא תעשינה'. מלשון הפסוק משמע שרק אדם אחד שעושה מלאכה שלימה לבד חייב.

**שבת, פרק יג', משנה ז':**

(אם צבי נכנס לבית ואז**) ישב האחד** (אדם בודד) **על הפתח** (שהיה רחב ולכן) **ולא מלאהו** (הפתח לא מלא, כך שהצבי עדיין יכול לצאת בקלות, ואז) **ישב השני ומלאהו** (סתם את הפתח לצבי), **השני חייב** (כי הוא זה שבפועל צד, והראשון פטור כי כשהוא התיישב למעשה שלו לא הייתה שום משמעות). (במקרה ש) **ישב הראשון על הפתח** בשבת בידיעה שהצבי שם) **ומלאהו** (כי זה היה פתח צר), **ובא השני וישב בצדו** (צמוד אליו או מהצד הפנימי של הבית), **אף על פי שעמד הראשון והלך לו** (ויוצא שעכשיו הצבי לא יכול לצאת רק בגלל השני) **הראשון חייב** (כי כשהוא התיישב הוא צד) **והשני פטור** (כי כשהוא התיישב הצבי כבר היה ניצוד וישיבתו לא שינתה מאומה בהתחלה) **הא למה זה דומה?** (לאיזו מציאות דומה האדם השני שהתיישב) **לנועל את ביתו** (שכבר יש בו צבי שניצוד) **לשומרו** (לשמור את הבית מגנבים) **ונמצא צבי שמור בתוכו** (ממילא, בלי שצדו אותו מחדש, שוודאי שהוא פטור ויכול לעשות זאת לכתחילה):